b'\n_START_ARTICLE_\nDansk mil\n_START_PARAGRAPH_\nEn dansk mil eller blot mil er en l\xc3\xa6ngdeenhed p\xc3\xa5 7.532,48 m._NEWLINE_En mil er 12.000 alen. En mil blev ofte inddelt i fjerdingvej, dvs. en kvart mil (1.883 m)._NEWLINE_Mil benyttes ikke mere i Danmark, men langs de danske veje kan der stadig ses gamle milep\xc3\xa6le eller milesten. Disse blev ikke kun opsat ved hele antal mil, men ofte ogs\xc3\xa5 ved kvarte, halve  og trekvarte mil.\n_START_SECTION_\nHistorie\n_START_PARAGRAPH_\nMilen kan f\xc3\xb8res tilbage til Romerriget, idet ordet "mil" stammer fra latinsk "mille passum", der betyder "1.000 skridt". Udgangspunkt for Romerrigets afstandsm\xc3\xa5linger var en marmorblok p\xc3\xa5 Forum Romanum. Da mil senere blev indf\xc3\xb8rt i Danmark, var de noget l\xc3\xa6ngere end i Rom og endte efterh\xc3\xa5nden p\xc3\xa5 en l\xc3\xa6ngde omkring 7,5 km. De \xc3\xa6ldste afstandsmarkeringer i form af milep\xc3\xa6le blev i Danmark opstillede af Frederik II og Christian IV i forbindelse med kongeveje anlagte i perioden 1584-1642 dels p\xc3\xa5 Sj\xc3\xa6lland, dels p\xc3\xa5 str\xc3\xa6kningen mellem Haderslev og Kolding i Jylland. Opstillingen af milep\xc3\xa6le begyndte i 1584 men m\xc3\xa5tte efter kort tid erstattes af nye p\xc3\xa5 grund af h\xc3\xa6rv\xc3\xa6rk, og de blev til sidst erstattede af milesten i stedet._NEWLINE_En omorganisering af vejv\xc3\xa6senet skete f\xc3\xb8rst efter indf\xc3\xb8relsen af enev\xc3\xa6lden i 1660. Ved dette blev det p\xc3\xa5lagt amtm\xc3\xa6nd at organisere vedligeholdelse af landevejene, og i forbindelse hermed blev det besluttet at gennemf\xc3\xb8re en landsd\xc3\xa6kkende opm\xc3\xa5ling af vejene. Opgaven blev overdraget Ole R\xc3\xb8mer, som i den forbindelse udviklede en ny milevogn for at l\xc3\xb8se opgaven. N\xc3\xa5r vejene var opm\xc3\xa5lede, skulle der placeres milesten p\xc3\xa5 en lille h\xc3\xb8j ved vejsiden for hver kvarte mil. Milestenene blev ofte forsynede med Christian Vs monogram. Opgaven blev dog ikke fuldf\xc3\xb8rt efter planen i f\xc3\xb8rste omgang, idet blandt andet Store Nordiske Krig kom i vejen. I 1743 bad Christian VI om en oversigt over tilstanden, herunder om de milesten, som R\xc3\xb8mer havde organiseret. Amtmanden for Kronborg Amt oplyste, at "Her i distriktet findes milep\xc3\xa6le alene p\xc3\xa5 kongevejen fra Cronborg til Frederiksborg, item p\xc3\xa5 landevejen fra Cronborg til K\xc3\xb8benhavn. De \xc3\xb8vrige landeveje er ikke ved milep\xc3\xa6le afdelte"._NEWLINE_Et nyt fremst\xc3\xb8d for vejv\xc3\xa6senet skete med vedtagelsen af Forordning om Vejv\xc3\xa6senet i Danmark i 1793. Allerede i 1773 var en ung mand, Christian Frederik Hansen, blevet udn\xc3\xa6vnt til amtmand i B\xc3\xb8vling og Lunden\xc3\xa6s amter, og fra 1794 tillige i Ringk\xc3\xb8bing amt. Han var fast besluttet p\xc3\xa5 at rydde op i tidligere tiders slendrian, og en af de opgaver, han tog fat p\xc3\xa5, var f\xc3\xa6rdigg\xc3\xb8relsen af vejopm\xc3\xa5lingen, og i 1785 startede han med str\xc3\xa6kningen mellem Ringk\xc3\xb8bing og Varde. I \xc3\xa5rene 1786-1790 fortsatte han med de \xc3\xb8vrige landeveje, og p\xc3\xa5 denne m\xc3\xa5de blev efterh\xc3\xa5nden opsat 217 milesten._NEWLINE_I 1907 indf\xc3\xb8rtes metersystemet, og dermed forsvandt mil og milestene som l\xc3\xa6ngdem\xc3\xa5l og markering og erstattedes af kilometer og kilometersten.\n_START_SECTION_\nMilevogn\n_START_PARAGRAPH_\nFor at kunne ops\xc3\xa6tte milesten korrekt var det n\xc3\xb8dvendigt at foretage en opm\xc3\xa5ling "p\xc3\xa5 stedet". Dette skete ved hj\xc3\xa6lp af en milevogn. En milevogn var oprindelig indrettet omtrent som en trilleb\xc3\xb8r og bestod oprindeligt kun af et hjul monteret p\xc3\xa5 en gaffel med h\xc3\xa5ndtag. Ved at kende omkredsen p\xc3\xa5 hjulet og ved at t\xc3\xa6lle antallet af omdrejninger, hvilket skete med en stift p\xc3\xa5 hjulet, var det muligt at t\xc3\xa6lle hvor langt, vognen havde bev\xc3\xa6get sig. Senere udvikledes en ordning med et hodometer, som ved hj\xc3\xa6lp af et tandhjul selv talte antallet af omdrejninger._NEWLINE_Milevognen skal g\xc3\xa5 tilbage til klassisk oldtid, men den blev "genopfundet" af Leonardo da Vinci, og brugen af den bredte sig efterh\xc3\xa5nden til hele Europa, herunder Danmark. Den f\xc3\xb8rste milevogn i Danmark skal have v\xc3\xa6ret en gave til Frederik II fra omkring 1580. Den blev formodentlig anvendt vedopstillingen af milep\xc3\xa6le langs kongevejen mellem K\xc3\xb8benhavn, Frederiksborg slot og Kronborg. Senere gennemf\xc3\xb8rte Christian IV en opm\xc3\xa5ling af vejen mellem K\xc3\xb8benhavn og Kors\xc3\xb8r, men f\xc3\xb8rst under Christian V skete der en landsomfattende opm\xc3\xa5ling af hovedlandeveje. Ledelsen for denne opgave var overdraget Ole R\xc3\xb8mer, der til dette arbejde lod anvende en milevogn, som han selv havde konstrueret.'